Belgiese sendeling in SA vermoor | Maroela Media
'n 83-jarige Belgiese sendeling wat al sowat 50 jaar in Suid-Afrika onder veral landelike gemeenskappe werk, is in sy huis in Bodibe, naby Lichtenburg in Noordwes, vermoor.
Eerw. Joseph (Jeff) Hollanders is vermoedelik Sondagmiddag in sy huis oorrompel, kort nadat hy van 'n kerkdiens teruggekeer het. Daar was onlangs 'n vlaag inbrake by sy werkswinkel en Hollanders het die veiligheid by sy huis beduidend opgeskerp.
Biskop Victor Phalana, wat die bisdom in dié streek behartig en Hollanders in Desember gaan besoek het, het gesê Hollanders het hom verlede maand gewys watter veiligheidsmaatreëls hy ingestel het.
Hy is Sondag oënskynlik ingewag en oorval kort nadat hy tuisgekom het. "Hulle het geweet op 'n Sondagmiddag is hy kwesbaar. Hy het net teruggekeer van die kerk. Dit is bose mense dié wat 'n ou, weerlose man aangeval het. Hulle moes geweet het hy het nie geld nie, hy dien arm gemeenskappe. Elke sent wat hy gehad het, het hy vir sy mense gebruik; hy het alles weggegee," het Phalana gesê.
'n Inwoner wat Maandagoggend met Hollanders 'n afspraak gehad het, het op sy liggaam afgekom. "Die jong man het die deur oop aangetref. Hy het geklop en ingegaan en op die liggaam afgekom."
Hollanders se hande en voete was vasgebind, maar daar was geen sigbare wonde aan sy liggaam nie. Hy het moontlik aan 'n hartaanval of weens versmoring gesterf, het Phalana gesê.
Hy sal Hollanders se huis Woensdag self besoek en dan probeer vasstel wat uit die huis vermis word. Hy het gesê hulle vermoed dit is basiese items soos 'n selfoon of beursie.
Volgens Phalana is die kerkgemeenskap gebroke. "Wow, wat 'n groot hart het hy nie gehad nie. Hy was vol lewe, entoesiasme en toewyding. Hy het baie goed Afrikaans gepraat en Tswana dalk selfs beter as die Batswana-mense sélf.
"Hy was mal daaroor om op die platteland te werk en het van die een nedersetting na die volgende gegaan om te preek, ou mense te besoek en om kerke en huise te help bou. Hy was mal daaroor om met sy hande te werk," het Phalana gesê.
Hy het gesê Hollanders het moontlik geglo hy is veilig omdat hy so nou betrokke in die gemeenskappe was. "Hy was deel van mense se lewe. Ons land het 'n punt bereik waar daar geen respek meer is vir lewe, vir die kerk, of vir 'n man van God wat oud en weerloos was nie.
Phalana het gesê Hollanders het sy familie in Augustus in België besoek en was baie bly om dié geleentheid te kry.
"Sy familie is stukkend. Dít skets 'n baie slegte prentjie. Wat moet die mense in België en Europa nou sê? 'Ons stuur mense om julle te help, maar julle vermoor hulle.' Hulle gaan almal van ons die skuld gee," het Phalana bedroef gesê.
Hollanders se liggaam word Dinsdag na Bodibe geneem waar 'n roudiens vir hom gehou sal word. 'n Begrafnisdiens word die volgende dag by die Cathedral of Christ the Redeemer in Klerksdorp gehou. Hy sal ook daar begrawe word.
Kol. Adéle Myburgh, polisiewoordvoerder in Noordwes, het gesê die motief vir die moord word nog ondersoek. 'n Nadoodse ondersoek sal die oorsaak van Hollanders se dood bepaal.
Lt.genl. Sello Kwena, provinsiale polisiekommissaris, het die voorval as "gruwelik" veroordeel. Hy het ook by inwoners gepleit om saam met die polisie te werk om die aanvaller of aanvallers aan die pen te laat ry.
Enigiemand met inligting oor die voorval kan die ondersoekbeampte, AO Robert Moshwang, bel by 082 416 0763. Inligting kan ook by die Stop Misdaad-nommer, 08600 10111, aangemeld word.
Hier is geen toekoms meer in die land.
Jy moes maar in Belgie gebly het.
Absolute stank vir dank. Niks meer wat in hierdie land gebeur kan my enigsins meer verbaas nie. RIV. Nog 'n aanklag teen die land van ons. Ek kan nie vir een oomblik dink dat dit nodig was om hom te vermoor nie want 'n bedreiging kon hy tog nie wees nie so dit moet dalk wees omdat hy die aanvaller(s) geken het. Hoekom anders? Tragies.
Nee Helga,hy het God se groot opdrag uitgevoer. Die ewigheid sal eendag wys wat 'n verskil hy daar gemaak het.Hy is nou by die Here om sy kroon te kry.